
Κυρία Υπουργέ, 
Κύριε Υφυπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.  
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή σας μεταφέρουμε το αίτημα της Π.Ο.Σ.Γ.Κ.Α.μεΑ. για ορισμό κοινής συνάντησης με την πολιτική ηγεσία των συναρμόδιων Υπουργείων, σχετικά με τα σοβαρά και χρονίζοντα ζητήματα που αφορούν τη χρηματοδότηση και την εύρυθμη λειτουργία των δομών κοινωνικής φροντίδας για άτομα με βαριές και πολλαπλές αναπηρίες.
Όπως επισημαίνεται και στην υπ. αριθ. πρωτ. 402/06.11.2026 επιστολή της Π.Ο.Σ.Γ.Κ.Α.μεΑ. την οποία σας επισυνάπτουμε, παρά τις προσπάθειες που έχουν καταβληθεί για την αντιμετώπιση επιμέρους εκκρεμοτήτων, εξακολουθούν να υπάρχουν σημαντικά προβλήματα που απαιτούν τη συντονισμένη παρέμβαση των συναρμόδιων Υπουργείων και τη λήψη συγκεκριμένων αποφάσεων.
Ειδικότερα, κρίνεται αναγκαία η άμεση αντιμετώπιση των ακόλουθων ζητημάτων:
-Αναπροσαρμογή του ημερήσιου νοσηλίου – τροφείου των Στεγών Υποστηριζόμενης Διαβίωσης (Σ.Υ.Δ.), το οποίο παραμένει στα 70,00€ από το 2014, παρά τη σημαντική αύξηση του κόστους λειτουργίας και παροχής εξειδικευμένης φροντίδας. Απαιτείται η αναθεώρησή του, με στόχο την επαρκή κάλυψη των πραγματικών αναγκών των ενοίκων.
-Διασφάλιση της χρηματοδοτικής συνέχειας των κοινωνικών δομών από 1.1.2027, ενόψει της μετάβασης από τη συγχρηματοδότηση του ΕΣΠΑ στην εθνική χρηματοδότηση. Είναι απαραίτητο να αποσαφηνιστούν εγκαίρως οι διαθέσιμοι πόροι, οι διαδικασίες αποζημίωσης και οι όροι χρηματοδότησης, ώστε να αποφευχθούν κενά που θα θέσουν σε κίνδυνο την απρόσκοπτη λειτουργία των δομών.
-Αναπροσαρμογή των νοσήλιων, τροφείων και λοιπών αποζημιώσεων, ώστε να ανταποκρίνονται στο πραγματικό κόστος λειτουργίας των φορέων, λαμβάνοντας υπόψη τις διαρκείς αυξήσεις στη μισθοδοσία, την ενέργεια, τη στέγαση και τις λοιπές λειτουργικές δαπάνες.
Επισημαίνουμε ότι οι δομές αυτές δημιουργήθηκαν και εξακολουθούν να λειτουργούν σε μεγάλο βαθμό χάρη στην πολυετή προσπάθεια συλλογικών φορέων γονέων και κηδεμόνων ατόμων με αναπηρία, οι οποίοι έχουν αναλάβει σημαντικό μέρος της ευθύνης για την κάλυψη διαχρονικών αναγκών της κοινωνικής φροντίδας. Η συνέχιση της λειτουργίας τους, ωστόσο, δεν μπορεί να εξαρτάται αποκλειστικά από τις οικονομικές δυνατότητες και τις αντοχές των ίδιων των φορέων.
Η επαρκής και σταθερή χρηματοδότηση των δομών δεν αποτελεί απλώς οικονομικό αίτημα, αλλά βασική προϋπόθεση για τη διασφάλιση της ποιότητας των παρεχόμενων υπηρεσιών, την αποφυγή του ιδρυματισμού και την κατοχύρωση του δικαιώματος των ατόμων με αναπηρία να διαβιούν αξιοπρεπώς στην κοινότητα, σύμφωνα και με το άρθρο 19 της Σύμβασης του ΟΗΕ για τα Δικαιώματα των Ατόμων με Αναπηρίες.
Για τους λόγους αυτούς, ζητούμε τον άμεσο ορισμό κοινής συνάντησης με την πολιτική ηγεσία των συναρμόδιων Υπουργείων, με τη συμμετοχή αντιπροσωπείας της ΠΟΣΓΚΑμεΑ και των αρμόδιων υπηρεσιακών παραγόντων, προκειμένου να εξεταστούν οι εκκρεμότητες και να συμφωνηθούν συγκεκριμένες, εφαρμόσιμες λύσεις με σαφές χρονοδιάγραμμα υλοποίησης.

Θεωρούμε ότι η παρούσα συγκυρία δεν επιτρέπει περαιτέρω καθυστερήσεις ή αναβολές. Η βιωσιμότητα των κοινωνικών δομών συνδέεται άμεσα με την αξιοπρεπή διαβίωση και την ποιότητα ζωής χιλιάδων ατόμων με αναπηρία, χρόνιες ή/και σπάνιες και των οικογενειών τους.
Αναμένουμε την άμεση ανταπόκρισή σας και τον προσδιορισμό συγκεκριμένης ημερομηνίας για την πραγματοποίηση της αιτούμενης συνάντησης.
Συνημμένα σας αποστέλλουμε την υπ. αριθ. πρωτ. 402/06.11.2026 επιστολή της Π.Ο.Σ.Γ.Κ.Α.μεΑ., η οποία αναφέρεται πιο αναλυτικά στο εν λόγω ζήτημα. 

Πίνακας Αποδεκτών:
Γραφείο Πρωθυπουργού της χώρας 
Γραφείο Υπουργού Εθνικής Οικονομίας και Οικονομικών, κ. Κ. Πιερρακάκη
Γραφείο Υπουργού Επικρατείας, κ. Χ. Γ. Σκέρτσου
Γραφείο Γ.Γ. Κοινωνικής Αλληλεγγύης και Kαταπολέμησης της Φτώχειας, κ. Κ. Μεγαρίτη
Π.Ο.Σ.Γ.Κ.Α.μεΑ.
Ένωση ΑμεΑ Υπερίων

